Aleksander Aamodt Kilde

Aleksander Aamodt Kilde (s. 21. syyskuuta 1992) on norjalainen alppihiihtäjä, joka edustaa Lommedalens Sk -seuraa. Hän on maailmancupin kokonaiskilpailun sekä syöksylasku- ja supersuurpujottelucupin voittaja sekä supersuurpujottelun ja alppiyhdistetyn olympiamitalisti.

Maailmancup 
Alppihiihdon maailmancupissa Aamodt Kilde kilpaili ensimmäisen kerran Söldenissä lokakuussa 2012. Ensimmäiset maailmancupin pisteensä hän saavutti Lake Louisen supersuurpujottelussa joulukuussa 2013 oltuaan 20:s. Kymmenen parhaan joukkoon hän sijoittui ensimmäisen kerran Saalbachin supersuurpujottelussa helmikuussa 2015 oltuaan seitsemäs. Toistamiseen hän saavutti saman sijoituksen Beaver Creekin supersuurpujottelussa joulukuussa 2015.

Ensimmäisen palkintosijansa Aamodt Kilde saavutti oltuaan kolmas Norjan kolmoisvoittoon päättyneessä Val Gardenan supersuurpujottelussa joulukuussa 2015. Ensimmäisen voittonsa hän saavutti Garmisch-Partenkirchenin syöksylaskussa 30. tammikuuta 2016. Hän voitti samalla kaudella myös Hinterstoderin supersuurpujottelun ja oli toinen Sankt Moritzin supersuurpujottelussa. Hän voitti supersuurpujottelucupin ja sijoittui maailmancupin kokonaiskilpailussa seitsemänneksi.

Aamodt Kilde sijoittui kaudella 2016–2017 toiseksi Val Gardenan supersuurpujottelussa sekä kolmanneksi Santa Caterinan alppiyhdistetyssä ja Aspenin supersuurpujottelussa. Supersuurpujottelucupissa ja alppiyhdistetyn cupissa hän sijoittui kolmanneksi, maailmancupin kokonaiskilpailussa seitsemänneksi. Kaudella 2018–2019 hän oli kolmas Beaver Creekin supersuurpujottelussa, voitti Val Gardenan syöksylaskun ja oli kolmas Bormion supersuurpujottelussa. Wengenin syöksylaskussa hän sijoittui kolmanneksi. Hän oli maailmancupin kokonaiskilpailussa kahdeksas, syöksylaskucupissa neljäs ja supersuurpujottelucupissa viides.

Kilde sijoittui kaudella 2019–2020 toiseksi Beaver Creekin ja Kitzbühelin supersuurpujotteluissa, Bormion alppiyhdistetyssä sekä Garmisch-Partenkirchenin syöksylaskussa. Hän voitti Saalbachin supersuurpujottelun. Hinterstoderin alppiyhdistetyssä hän oli kolmas ja Kvitfjellin syöksylaskussa toinen. Hän voitti maailmancupin kokonaiskilpailun sekä sijoittui alppiyhdistetyn cupissa toiseksi, supersuurpujottelucupissa kolmanneksi ja syöksylaskucupissa neljänneksi. Kaudella 2020–2021 hän voitti Val Gardenan supersuurpujottelun ja syöksylaskun. Hän sijoittui supersuurpujottelucupissa viidenneksi. Kaudella 2021-2022 Kilde voitti Beaver Creekin supersuurpujottelun ja syöksylaskun. Hän voitti Val Gardenan ja Bormion supersuurpujottelut. Hän voitti Wengenin syöksylaskun ja sijoittui supersuurpujottelussa  toiseksi. Hän voitti Kitzbühelin ensimmäisen syöksylaskun. Kvitfjellissä hän oli syöksylaskussa toinen ja voitti supersuurpujottelun. Hän sijoittui maailmancupin kokonaiskilpailussa toiseksi sekä voitti syöksylasku- ja supersuurpujottelucupit.

Arvokilpailut 
Nuorten MM-kilpailuissa 2013 Aamodt Kilde voitti kultaa suurpujottelussa. Sotšin olympialaisissa 2014 hän sijoittui supersuurpujottelussa 13:nneksi. Beaver Creekin / Vailin MM-kilpailuissa 2015 hän oli superalppiyhdistetyssä kahdeksas. Sankt Moritzin MM-kilpailuissa 2017 hän sijoittui supersuurpujottelussa ja alppiyhdistetyssä neljänneksi sekä syöksylaskussa kuudenneksi. Pyeongchangin olympialaisissa 2018 hän oli supersuurpujottelussa kolmastoista ja syöksylaskussa viidestoista. Åren MM-kilpailuissa 2019 hän sijoittui syöksylaskussa kahdeksanneksi. Pekingin olympialaisissa 2022 hän saavutti alppiyhdistetyssä hopeaa ja supersuurpujottelussa pronssia sekä sijoittui syöksylaskussa viidenneksi.

Lähteet 

Norjalaiset alppihiihtäjät
Norjalaiset olympiamitalistit
Vuonna 1992 syntyneet
Elävät henkilöt